Fuessball isch hüt eini vo de beliebtischte u am witischte verbreiteti Sportarte wäutweit, rangiert auerdings bir Zauh vo de regischtrierte Spiler dütlech hinger Volleyball uf Rang zwöi. Lut Agab vom Wäutfuessballverband FIFA hei im Jahr 2001 über 240 Millione Mönsche, wo i Verein organisiert si, i über 200 Länder Fuessball gschpiut. 207 Länder u autonomi Regione si Mitgliider vor FIFA. Vor auem di eifache Grundregle sowie di gringi Usrüstig, wo zur Usüebig vo däm Sport notwändig isch, hei das Spiu, wo wäutwit di gliche Regle het, so populär gmacht und het sini Usbreitig gförderet. D'Mönsche verfolge Fuessball nid nur aus Zueschouer, är wird o vo viele im Amatörberich gspiut. Allei i Dütschland si sächs Millione Lüt i über 27'000 Fuessballvereine aktiv. Daderzue chömme no öbbe vier Millione Mönsche, wo aus so genannti Hobbykicker i ihrer Freizit in Hobby-, Betriibs- oder Thekemannschafte regumässig Fuessball spiile.